रामतुल्सी माविलाई राष्ट्रपति रनिङ सिल्ड 
रामपुर नगरपालिकामा तीन दिनसम्म चलेको चौथो राष्ट्रपति रनिङ सिल्ड प्रतियोगिताको उपाधि रामतुल्सी नमुना माध्यमिक विद्यालयले जितेको छ । 
पाल्पा — रामपुर नगरपालिकामा तीन दिनसम्म चलेको चौथो राष्ट्रपति रनिङ सिल्ड प्रतियोगिताको उपाधि रामतुल्सी नमुना माध्यमिक विद्यालयले जितेको छ । प्रतियोगिताअन्तर्गत विभिन्न खेलहरुमा उत्कृष्ट स्थान हासिल गर्दै ९ स्वर्ण, ६ रजत र ४ काँस्य गरी १७ पदकका साथ रामतुल्सी पहिलो भएको हो । यस विद्यालयले चौथो पटकसम्म रनिङ सिल्ड जित्न सफल भएको सदस्य सचिव सुन्दरप्रसाद देवकोटाले जानकारी दिए । प्रतियोगिताअन्तर्गत ५ स्वर्ण, ३ रजत र २ काँस्यसहित १० पदका साथ जनकल्याण माध्यमिक विद्यालय रामपुर नगरपालिका–१०, गेझा दोस्रो भएको छ । ४ स्वर्ण, १ रजत र ३ काँस्य सहित नवदुर्गा मावि रामपुर तेस्रो भयो । प्रतियोगिताअन्तर्गत ३ स्वर्ण, ४ रजत र १ काँस्य सहित भूपू सैनिक राइजिङ इंग्लिस स्कुलले सान्त्वना पुरस्कार पाएको छ । प्रतियोगितामा एथलेटिक्स, भलिबल, कबड्डी र तेक्वान्दोसहित १६ विद्यामा प्रतिस्पर्धा गराइएको थियो । रामपुर नगरपालिकाअन्तर्गतका १७ सामुदायिक र ४ संस्थागत गरी २१ विद्यालयका छात्रछात्राहरुले प्रतियोगितामा प्रतिस्पर्धा गरेको शिक्षक दिपेन्द्र भट्टराईले जानकारी दिए । रामपुर नगरपालिकाको आयोजना र दरैठाँटी माध्यमिक विद्यालयको व्यवस्थापनमा विजयपुर खेलमैदानमा प्रतियोगिता भएको हो । रामपुर नगरपालिकाका नगरप्रमुख रमणबहादुर थापा, उपप्रमुख बालकुमाारी थापा, नगर प्रवक्ता कपिल खाँडलगायतले विजयी खेलाडीलाई सिल्ड, मेडल, प्रमाणपत्र वितरण गर्दै प्रतियोगिता कसैलाई हराउन र जिताउनेभन्दा पनि स्वास्थ्य र अनुशासनका लागि खेलिने बताए । उनले मानसिक र सामाजिक विकासमा पनि महत्त्वपूर्ण भूमिका निर्वाह गर्नेसमेत बताए । प्रतियोगिता समापनमा मार्च पासमा उत्कृष्ट भएको रामपर अंग्रेजी आवासीय मावि र झाँकी प्रदर्शनीमा उत्कृष्टता हासिल गर्ने सरस्वती मावि रामपुर नगरपालिका–२ लाई सम्मान गरिएको छ । 